Perdemedisyne | Dion se gedagtes
« Hoe lyk dit?
September 10, 2010 deur Dion
Ek spring so ruk gelede vervaard op uit die bed voor my brein wakker was (moes die blêrrie hoenderhaan gewees het!) toe my knieknoppe en enkels pop soos 'n sarsie geweerskote, my rugstring van my stuitjie tot by die harspan met 'n ritssluiter se gedruis elke tweede werwel herrangskik en ligamente rek en skeur oral dat die trane sommer so by my oë uitspat!
Ja wel, dit was seker nou nie so 'n groot spektakel nie, maar van tyd-tot-tyd oordoen mens dinge of rek 'n mens jou poepstring of iets. Reparil Jel of Voltarin Emuljel het gewoonlik verligting gebring, maar in my soeke na meer natuurlike dinge het ek onvermydelik op Arnica afgekom, wat nou alombekend is. Daardeur het ek nou weer op iets anders afgekom – perdemedisyne!
Ek hou nie gewoonlik daarvan om enige produkte te bemark nie, maar ek dink meer beseerdes behoort hiervan te weet. Die produk se naam is Arnica Ice. Dis bedoel om aan perde gevryf te word voor of na oefening en dis doodveilig vir menslike gebruik. Enige hardeware-winkel wat perde-produkte verkoop behoort dit aan te hou. Dit werk absoluut fantasties vir daardie slag wanneer jy iets probeer doen met 'n oorlog-geskende 40-jarige liggaam wat bedoel is vir 'n fikse 25-jarige liggaam.
op September 10, 2010 at 5:26 nm | Antwoord Ding
Ding maak uit van hierdie nommers en Ding glo in dit soos kan kom – die wat Ding gebruik, is sulke blou nommers. Moet net nie die instruksies probeer volg nie! Ding het eers nie gesien toe Mev Junior (Heilige Petrus se vroutjie) die goed vir Ding gee dis eintlik vir perde bedoel nie. Doen Ding daai dag wat Ding nooit doen nie – lees die instruksies…. O my danner! Ding probeer uitwerk waar "die area onder die saal" dan nou op Ding se lyf sal wees waar Ding die goed moet aansmeer. Ding reken toe dit moet seker maar hier by die blaaie rond wees en so werk Ding deur die instruksies af ondertoe, maar WRAGTIG toe dit begin vertel van "smeer deeglik voor en ná ry"… toe skrik Ding Dingself in 'n toestand in, hoor 😳 Summier ophou lees en besluit Ding sal maar net smeer waar dit seer is
Punt is: dit werk beterder as enige ander smeergoete!
op September 13, 2010 at 8:35 vm | Antwoord Dion
Dis nie altemit nie! Ek moes maar weer die blou goed nadersleep gister – ek het so 8ton sabunga met 'n graag en kruiwa die erf in gekarwei die naweek, en nog tyd in die tyd op my knieë ook spandeer om saadlinge uit te plant. Ek kan omtrent nie loop vanoggend nie!
op September 10, 2010 at 6:44 nm | Antwoord toortsie
Is daar nie 'n moontlikheid dat mens kan begin runnik en skop nadat jy dit gebruik het nie???
op September 13, 2010 at 8:38 vm | Antwoord Dion
Toortsie, welkom hier! Ja, het jy Ding se kommentaar gelees? 😆 Dis nie so erg nie; tydens die Irishman se swangerskappe het ek vir haar melksalf gekry vir die rekmerke. Dit word mos vir koeie se spene gebruik in die melkstal. Ek moes 'n hele paar dinge baie goed verduidelik wat die taalgrens heeltemaal uit verband geruk het… 😳
op September 29, 2010 at 2:29 nm | Antwoord meermin
Dion ek gaan van hierdie wondersalf koop – ek het so permanente seer eina stywe nek, al vir jare, net dalk verrig dit wondere, en my seun kan dit gebruik vir sy knie!! Dankie.
Ek gaan nou ook iets bemark, PERDE SHAMPOO – dit werk vir mens as jy jou hare wil laat vinniger groei, soos in vinnig, nou nie oornag nie, maar na die derde maand kan jy nie glo hoe lank jou hare geword het nie, ek het dit al gedoen!!! 😀
op Junie 18, 2011 at 5:52 nm | Antwoord joey
joey Ek gaan beslis van die blou wondergoed koop. Wonder net of dit sal werk vir gout en austioarthrites.